НАРЕДБА
ЗА ИМЕНУВАНЕ И ПРЕИМЕНУВАНЕ НА ОБЩИНСКИ ОБЕКТИ НА ТЕРИТОРИЯТА НА ОБЩИНА БУРГАС
Приета с решение на Общински съвет - Бургас,
по т.5, Протокол №13/25 и 27.09.2012 г., изм. и доп. с решение на Общински съвет - Бургас по т. 6, Протокол № 55/ 08.09.2015 г.; по т.31, Протокол №6/28.01.2020 г.
Глава I
Общи положения
Чл.1. Настоящата наредба определя условията и реда за именуване и/или преименуване на: 

1. обекти на територията на Община Бургас;
2. части от населеното място, за което има действащ подробен устройствен план (ПУП), който определя структурата на територията, устройствените зони, територии с устройствен режим и конкретно предназначение на всеки поземлен имот;
3. селищни образования и части от селищни образувания предвидени в действащите общи устройствени планове (ОУП);
4. местности – обособена част от имоти извън урбанизираната територия на населеното място.

Чл.2. Предмет на именуване и/или преименуване са нови, съществуващи и тези, които не са именувани: 

1. улични мрежи в населените места и селищните образувания съобразно функционалното си предназначение съгласно чл.77, ал.1, т.1 и т.2 от Закона за устройство на територията (ЗУТ);
2. квартали за предимно жилищно застрояване;
3. квартали за производствени и складови дейности;
4. квартали и поземлени имоти за озеленяване за широко обществено ползване – паркове и градини;
5. квартали и обекти за спортни дейности;
6. квартали, поземлени имоти и обекти за обществено обслужване – площади, алеи, общински начални и детски училища, детски домове, градини, ясли, общински болнични и социални заведения, общински сгради на образователни и културни институти, читалища и библиотеки;
7. квартали и обекти с културно-историческо значение;
8. съоръжения на техническата инфраструктура – мостове, подлези, спирки на градския транспорт,  пешеходни естакади;
9. други обекти неупоменати в ал.1 точка 1, 2, 3, 4, 5, 6, 7 и 8, но съдържащи се в приложение №8, чл.125, ал.3 от Наредба № РД-02-20-9/21.05.12 год. за функциониране на единната система за гражданска регистрация.

Чл.3. Наименованията на общинските обекти са посветени на имена на хора, събития и постижения с принос към общочовешките ценности, към световното и националното развитие и към развитието на Община Бургас, град Бургас и отделните населени места в Община Бургас. Те изразяват признателността на хората от Общината към тяхното дело и значимост. 

Чл.4. (1) Разпоредбите на настоящата наредба се отнасят за всички населени места  на територията на Община Бургас. 


(2) Настоящата наредба не се прилага за именуване и преименуване на култови и религиозни обекти. 

         

Глава II
Именуване и преименуване на обекти с общинско значение 
Чл.5. (1) Решенията за именуване и преименуване на терени и обекти с общинско значение на територията на Община Бургас се вземат от Общински съвет - Бургас, след проведено обществено обсъждане. 


(2) Преименуват се обекти, когато се възстановява историческо наименование или историческа справедливост.

Чл.6. Обектите с национално значение – държавна собственост, на държавна издръжка, на пряко ръководство от държавни органи и др. -  се именуват и преименуват с решение на Общинския съвет след получаване на писмено съгласие от собственика, Народното събрание, Президента на Република България, министерства и приравнените към тях ведомства и институции.

Чл.7. (1) Писмено предложение до Общинския съвет за именуване и преименуване могат да правят: 
1.  Кметът на Община Бургас или упълномощено от него лице;
2.  Общинските съветници;
3.  Инициативни граждански комитети със състав не по-малко от 20 души, формирани чрез съответна подписка (когато това се отнася за преименуване на улици и е свързано с подмяна на лични и други документи, подписката трябва да изразява съгласието на 51 % от заинтересованите адресно регистрирани по постоянен адрес лица). 

(2) Ръководствата на обществени, стопански, научни, културни, неправителствени и други организации отправят своите мотивирани писмени предложения за именуване или преименуване до Кмета на Общината. 

(3) (нова, Протокол № 55/08.09.2015 г.) Кметът на Общината или упълномощено от него лице в тридесет дневен срок след влизане в сила на подробен устройствен план (ПУП), план за регулация и застрояване (ПРЗ) или план за улична регулация (ПУР) съгласно чл. 132 от Закона за устройство на територията (ЗУТ), внася предложение в Общински съвет за именуване на нови улици в обхвата на ПУП (ПРЗ или ПУР).
(4) (нова, Протокол № 55/08.09.2015 г.) Общински съветници и ръководства на обществени, стопански, научни, културни, неправителствени и други организации, след влизане в сила на ПУП  (ПРЗ или ПУР) съгласно чл. 132 от ЗУТ, също могат да правят предложение за именуване на нови улици в обхвата на ПУП (ПРЗ или ПУР) в тридесет дневен срок определен в чл. 7, ал.3.
Чл.8. (1) Предложенията за именуване и преименуване, които се внасят за разглеждане в Общинския съвет задължително съдържат: 

1. сведения за обекта и причините, които налагат да се именува или преименува;
2. мотиви за предлаганото наименование;
3. скица, извадка от подробен устройствен план /ПУП/ или одобрена кадастрална карта за местоположението на обекта (ограничителни осови точки, ако това се отнася за улица).

         (2) В зависимост от вида и характера на обекта, предмет на именуване и преименуване, предложенията да се съгласуват писмено със съответните структури на общинска администрация - отдел ГРАО, дирекция „Устройство на територията”, дирекциите в направление „Култура и образование”, кметовете на населени места и селищни образувания.

Чл.9. Наименованията на обектите с общинско значение се дават съобразно характера, мястото и значението на всеки конкретен обект и са свързани с имена на хора, исторически събития, открития от различни области на човешките познания, творения на природата и др. при спазване на следните принципи: 


1. възстановяване и развитие на традиционния модел на именната структура на  улици и булеварди на населените места в Община Бургас;

2. предимство се дава на наименования с исторически установена стойност и гражданственост;

3. съответствие на стила и нормите на съвременния български език и на историческата точност; 

4. пълноценно използване на възможностите на българската национална топонимия;

5. запазване на връзката между наименованията на улиците, булевардите, площадите и други обекти, утвърдили се като маркиращи топоними в района;

6. използване с предимство на имената на личности с изключителен принос за развитието на българското общество и конкретното населено място в Община Бургас.
Чл.10. При наименуване и преименуване не се допуска: 

1. използване на дублетни или приблизително еднакви наименования на улици, булеварди и площади с изключение на площад и булевард или улица, свързани с него; 


2. използване на имена и названия свързани с тоталитарни идеологии и такива асоциирани с прояви на геноцид и всякакви форми на дискриминация;
3. именуване и преименуване с имена на живи лица; 

4. именуване на улиците в жилищни комплекси, които имат вътрешно блоков (обслужващ) характер. Сградите в тези комплекси имат само адрес, състоящ се от името на жилищния квартал и номер на сграда (блок);

5. наименуване на отделни части от един и същ булевард или една и съща улица с различни имена.

Чл.11. (1) Именуване и преименуване с имена с небългарски произход се допуска само ако се касае за имена на личности с изключителни заслуги за България  и/или гр.Бургас.

          (2) При именуване на обекти с имена с небългарски произход се спазват следните правила: 

1. при наличие на утвърден превод на името на български език, се  използва то;
 

2. в останалите случаи имената се изписват на кирилица (по произношение). 

Чл.12. (1) Цифрови наименования на улици се допускат само при особени случаи. 

           (2) Разместване на наименования на обекти с общинско значение не се допуска. 

Чл.13. (1) (изм. Протокол №6/28.01.2020 г.) Предложенията за именуване и преименуване се обсъждат на съвместно заседание на Постоянните комисии, чиито основен ресор са култура и читалищна дейност, общинска собственост и устройството на територията, председателите, на които изготвят проект за решение и го внасят за разглеждане от Общински съвет  - Бургас.

(2) Заедно с предложението за разглеждане, вносителят следва да приложи обяви, протоколи и присъствени листи от проведено обществено обсъждане.


(3) Общинският съвет приема решение по ал.1 с обикновено мнозинство от всички присъстващи общински съветници. Ако предложението не получи необходимият брой гласове, ново предложение за същият обект може да се направи най-рано след една година. 


(4) Влезлите в сила решения на Общински съвет Бургас за именуване и преименуване се публикуват от Кмета на Община Бургас в поне един местен ежедневник, както и в официалния сайт на Община Бургас.

          (5) Копие от влезлите в сила решения на Общинския съвет Бургас се предоставят на отдел „ГРАО”, дирекция „АО” за актуализация на класификатора на постоянните и настоящи адреси.


(6) Кметът на Общината организира поставянето на обозначителни табели с новото наименование на съответните обекти в срок не по-дълъг от три месеца от датата на влизане в сила на решението на Общински съвет -Бургас.
Глава III
Административнонаказателни разпоредби 
Чл.14. (1) Забранява се поставянето на табели с надписи и изображения, указващи наименованието на обекти, чиито смисъл уронва престижа на Община Бургас, обществения морал и общоприетите норми на поведение. 


(2) Забранява се премахването или повреждането на табели с наименования на обекти. Табелки с обозначения на имена и номера на улици на новостроящи се сгради се поставят за сметка на инвеститора по утвърден от ОЕСУТ типов образец.

Чл.15. За нарушение на разпоредбите на чл.14 от настоящата Наредба, виновните лица се наказват с административно наказание – глоба или съответно имуществена санкция от 100 до 1000 лв., като надписите и знаците се премахват за сметка на нарушителя в срок 10 дни след констатиране на нарушенията. 

Чл.16. (1) Наказателните постановления за нарушенията по тази Наредба се издават от Кмета на общината или упълномощено от него лице въз основа на акт за установяване на административно нарушение, съставен от контролните органи на общинската администрация, определени със Заповед на Кмета на Община Бургас.
(2) Установяването на нарушенията и издаването на наказателни постановления се извършва по реда на закона за административните нарушения и наказания. 

Преходни и заключителни разпоредби
§ 1. Настоящата наредба е приета на основание чл. 21, ал. 1, т. 18 и чл. 21, ал. 2 от ЗМСМА. 

§ 2. За неуредени в настоящата наредба въпроси Общинският съвет приема отделни решения. 

§ 3. Наредбата е приета с решение на Общински съвет Бургас по т.5 от Протокол № 13 от 25 и 27.09.2012 год.

     § 4. Наредбата влиза в сила от деня на влизане в сила на решението на Общинския съвет, с което е била приета. 
     § 5. (нов, Протокол № 55/08.09.2015 г.) В шест месечен срок от влизане в сила на изменението и допълнението на Наредбата за именуване и преименуване на общински обекти на територията на Община Бургас, приета с Решение на Общински съвет Бургас – т.5, протокол № 13/25 и 27.09.2012 год., Кметът на Общината или упълномощено от него лице, следва да внесе предложение в Общински съвет за именуване на всички нови и неименувани досега съществуващи улици в обхвата на действащите ПУП (ПРЗ или ПУР).


§ 6. (нов, Протокол № 55/08.09.2015 г.) В шест месечен срок от влизане в сила на изменението и допълнението на Наредбата за именуване и преименуване на общински обекти на територията на Община Бургас, приета с Решение на Общински съвет Бургас – т.5, протокол № 13/25 и 27.09.2012 год., общински съветници и ръководства на обществени, стопански, научни, културни, неправителствени и други организации също могат да направят предложение за именуване на всички нови и неименувани досега съществуващи улици в обхвата на действащите  ПУП (ПРЗ или ПУР).
Председател на Общински съвет – Бургас: 
/Проф. д-р Севдалина Турманова/
Секретар на Община – Бургас: 

/Божидар Кънчев/
